**ΤΗΛΕΔΙΗΜΕΡΙΔΑ**

*«Αναζητώντας την Παιδαγωγική Ηγεσία: Η Διαχείριση Κρίσεων στην Εκπαίδευση»*

Κώτσης Χρήστος

ΠΕ 79.01 Μουσικής Επιστήμης,

Υποψ. MEd Ειδικής Αγωγής και Εκπαίδευσης

Μάρτιος 2021

Διαπολιτισμική & Συμπεριληπτική Εκπαίδευση:

Δύο Σύγχρονες Προτάσεις στην Εκπαιδευτική Πράξη

Περίληψη Εισήγησης

ΘΕΜΑΤΙΚΟΣ ΑΞΟΝΑΣ:

Το Σχολείο ως Εκπαιδευτικός Οργανισμός

ΘΕΜΑΤΙΚΗ ΕΝΟΤΗΤΑ:

Αποτελεσματικό Σχολείο

**Διαπολιτισμική & Συμπεριληπτική Εκπαίδευση:**

**Δύο Σύγχρονες Προτάσεις στην Εκπαιδευτική Πράξη**

Στο σύγχρονο σχολείο παρατηρούνται συνεχώς και σε όλο και μεγαλύτερη έκταση νέες και, ενίοτε, προβληματικές καταστάσεις στον μαθητικό πληθυσμό, οι οποίες στα μάτια του εκπαιδευτικού που καλείται να έλθει αντιμέτωπος με αυτές, ορισμένες φορές φαντάζουν δυσεπίλυτες. Ένα ζήτημα μείζονος σημασίας εξ αυτών, αποτελεί η διαχείριση της διαφορετικότητας που παρουσιάζουν οι μαθητές, τόσο λόγω κοινωνικο-οικονομικών, πολιτικών, γλωσσικών, θρησκευτικών, όσο και λόγω νοητικών ή οποιωνδήποτε άλλων παθολογικών παραγόντων.

Ως προς τους τρόπους διαχείρισης των μαθητικών αυτών διαφορών, έχουν εφαρμοστεί κατά το παρελθόν και με την πάροδο των ετών ποικίλων μορφών εκπαιδευτικές πρακτικές, οι οποίες συνεχώς μετασχηματίζονται, κυρίως λόγω των συνεχών κοινωνικών μεταβολών, πάντοτε όμως με ακρογωνιαίο λίθο τον σεβασμό και την προάσπιση των θεμελιωδών ανθρωπίνων δικαιωμάτων όλων των μαθητών ανεξαιρέτως, καθώς και την εξάλειψη πάσης μορφής διακρίσεων και περιθωριοποίησης. Αποτέλεσμα της μακράς αυτής πορείας, είναι η δημιουργία της διαπολιτισμικής αλλά και της συμπεριληπτικής εκπαίδευσης, δύο συγχρόνων πρακτικών για την διαχείριση της μαθητικής ποικιλομορφίας κατά την εκπαιδευτική πράξη.

Τόσο η διαπολιτισμική, όσο και η συμπεριληπτική εκπαίδευση, αποσκοπούν στην παροχή ίσων ευκαιριών μάθησης, αλλά και στις ακαδημαϊκές και κοινωνικές προοπτικές γενικότερα, με την πρώτη να εστιάζει κυρίως στις κοινωνικές, εθνοφυλετικές και γλωσσικές διαφορές των μαθητών, ενώ η δεύτερη στις νοητικές ή άλλες παθολογικές διαφορές. Οι δύο αυτές πρακτικές, λαμβάνοντας υπ’ όψιν τους τις ενδεχόμενες διαφοροποιήσεις των μαθητών όσον αφορά στην εθνικότητα, την γλώσσα, το φύλο, το κοινωνικό υπόβαθρο, την σεξουαλικότητα, την αναπηρία και την επίδοσή τους, έχουν ως στόχο την ενθάρρυνση και την συμμετοχή όλων των παιδιών στις σχολικές δραστηριότητες, γεγονός που, βέβαια, προϋποθέτει την κατάλληλη αναδιαμόρφωση του διδακτικού προγράμματος με τις κατάλληλες διδακτικές παρεμβάσεις και την επί του θέματος επιμόρφωση των εκπαιδευτικών.